ROZHODNUTIE KOMISIE
z 30. novembra 2009,
ktorým sa mení a dopĺňa rozhodnutie 2007/777/ES, pokiaľ ide o dovoz sušeného mäsa z určitých oblastí Južnej Afriky a z Uruguaja do Spoločenstva
[oznámené pod číslom K(2009) 9362]
(Text s významom pre EHP)
(2009/864/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 úvodnú vetu, článok 8 bod 1 prvý odsek, článok 8 bod 4 a článok 9 ods. 2 písm. b),
keďže:
(1)
V rozhodnutí Komisie 2007/777/ES z 29. novembra 2007, ktorým sa ustanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu (2), sa stanovujú pravidlá dovozu zásielok určitých mäsových výrobkov určených na ľudskú spotrebu do Spoločenstva. V uvedenom rozhodnutí sa takisto uvádza zoznam tretích krajín a ich častí, z ktorých je takýto dovoz povolený, vzorové zdravotné a veterinárne osvedčenia a predpisy týkajúce sa pôvodu a spôsobov opracovania, ktoré sa pri dovoze uvedených produktov vyžadujú.
(2)
V časti 3 prílohy II k uvedenému rozhodnutiu sa stanovuje zoznam tretích krajín a ich častí, z ktorých sa povoľuje dovoz sušeného mäsa a pasterizovaných mäsových produktov do Spoločenstva.
(3)
Podľa rozhodnutia 2007/777/ES sa povoľuje do Spoločenstva dovoz špecificky opracovaného sušeného mäsa pochádzajúceho z domáceho hovädzieho dobytka, oviec, kôz a párnokopytníkov z farmových chovov (okrem ošípaných) z regiónu Južnej Afriky, ktorý nepostihla slintačka a krívačka.
(4)
Južná Afrika požiadala Komisiu o povolenie dovozu sušeného mäsa do Spoločenstva pochádzajúceho z voľne žijúcich párnokopytníkov z toho istého regiónu Južnej Afriky, z ktorého sa už povoľuje dovoz sušeného mäsa pochádzajúceho z domácich druhov.
(5)
Viaceré inšpekcie Spoločenstva uskutočnené v Južnej Afrike preukázali, že príslušný veterinárny orgán uvedenej tretej krajiny poskytuje postačujúce záruky, pokiaľ ide o súlad s právnymi predpismi Spoločenstva, v súlade s článkom 8 bodom 1 prvým pododsekom smernice 2002/99/ES.
(6)
Je preto vhodné povoliť dovoz sušeného mäsa do Spoločenstva pochádzajúceho z voľne žijúcich párnokopytníkov (okrem ošípaných) z regiónu Južnej Afriky, z ktorého sa už povoľuje vývoz takýchto produktov pochádzajúcich z domácich zvierat pod podmienkou, že bude toto sušené mäso podrobené špecifickému opracovaniu „E“ uvedenému v časti 4 prílohy II k rozhodnutiu 2007/777/ES.
(7)
Okrem toho sa v súčasnosti v zozname uvedenom v časti 2 prílohy II k rozhodnutiu 2007/777/ES nachádza Uruguaj. Preto sa dovoz produktov pochádzajúcich zo špecificky opracovaného mäsa domáceho hovädzieho dobytka z uvedenej tretej krajiny povoľuje.
(8)
Uruguaj požiadal tiež Komisiu o to, aby z uvedenej tretej krajiny povolila dovoz sušeného mäsa do Spoločenstva pochádzajúceho z mäsa domáceho hovädzieho dobytka, ktoré bolo podrobené vhodnému špecifickému opracovaniu.
(9)
Vzhľadom na veterinárnu situáciu v Uruguaji je vhodné povoliť dovoz sušeného mäsa do Spoločenstva pochádzajúceho z domáceho hovädzieho dobytka a ktoré bolo podrobené špecifickému opracovaniu „E“ uvedenému v časti 4 prílohy II k rozhodnutiu 2007/777/ES.
(10)
Rozhodnutie 2007/777/ES by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 2007/777/ES sa mení a dopĺňa takto:
1.
Zápis „Uruguaj“ v časti 2 sa nahrádza týmto: „Uruguaj (1)“;
2.
Časť 3 sa nahrádza textom v prílohe k tomuto rozhodnutiu.
Článok 2
Toto rozhodnutie sa uplatňuje od 1. januára 2010.
Článok 3
Toto rozhodnutie je určené členským štátom.
V Bruseli 30. novembra 2009